רחל שיין ארגמן

רחל שיין ארגמן (נולדה ב-13 ביולי 1955) היא שחקנית, יוצרת, כותבת, במאית, עורכת תוכן, מפיקה ומדובבת ישראלית. לשעבר חברה בוועד האקדמיה הישראלית לקולנוע וטלוויזיה.

ביוגרפיה
הייתה סולנית להקת חיל האוויר, שם ביצעה את השירים "מוכרחים להמשיך לנגן" ו"תמיד עולה המנגינה" שהפכו לנכסי צאן ברזל.

קריירה בתיאטרון ובקולנוע
ב-1976 שיחקה לצד שייקה אופיר בהצגה "אלף פרצופים". למדה תיאטרון באוניברסיטת תל אביב, ולאחר הלימודים כיכבה בתיאטרון הקאמרי בתפקיד הדסה בהצגה "ינטל" לצדה של ג'יטה מונטה, ובתפקיד ג'סיקה בהצגה "הסוחר מוונציה" לצד אבנר חזקיהו. בתיאטרון באר שבע גילמה את פולי ב"אופרה בגרוש" לצד נתן דטנר. ב-1980 גילמה את התפקיד הראשי בסרטה של עידית שחורי "מעגלים של שישבת". ב-1986 עיבדה יחד עם דניאלה מיכאלי ומיכל ורד, את הספר "ציפור הנפש" למחזה, בו גם שיחקה ולאחר מכן גם בקלטת וידאו באותו השם שיצאה ב-1991.

סרטי ילדים
משנת 1991 יוצרת, עורכת, מביימת ומפיקה סרטי ילדים. ב-1992 הפיקה את קלטת הילדים שביים דן וולמן על פי ספרו של דויד גרוסמן "איתמר מטייל על קירות" בכיכובו של ירון לונדון. ב-1992 הפיקה את קלטת הילדים "מעשה בחמישה בלונים" על פי ספרה של מרים רות בכיכובם של ירון לונדון ונורית גלרון. ב-1993 הפיקה את קלטת הילדים "אצלנו בפסנתר", המבוססת על שירי הילדים של נעמי שמר בהשתתפות מיקי קם, חיים צינוביץ', משה בקר ורינת גבאי (שמר עצמה אף הופיעה בקלטת בתפקיד אורח).

בשנת 1994 הפיקה את הקלטת "שירי משחק של דתיה בן-דור (מי שטוב לו ושמח כף ימחא)" ואף שיחקה את "האחות הרעה" בשיר "מה נועלים".

ב-1995 ביימה וכתבה את הקלטת "בוא אלי פרפר נחמד" על פי שירים מאת פניה ברגשטיין, ביימה (לצד עדי בנימינוב) וכתבה את הקלטות "סבתא בישלה דייסה - 100 שירי משחק ראשונים" בכיכובם של ליא קניג, אלינור אהרון ואלברט כהן (ארגמן אף דובבה את דמותו של יוני אצביוני), הפיקה עבור דתיה בן-דור את הקלטת "דגדוגים" וביימה את קלטות הילדים "אבא עושה בושות", ו"גומות החן של זוהר" על פי ספרו של מאיר שלו. בשנת 1997 כתבה את הקלטת "מועדון גן הרקדנים, כתבה וביימה את "איה פלוטו" ואת "המפוזר מכפר אז"ר" על פי ספריה של לאה גולדברג.

ב-1998 כתבה, הפיקה וערכה את הקלטת בבימויו של עדי בנימינוב "טמבולינה והפיסטוקים" בכיכובם של ליאור כלפון וציפי שביט.

ב-2004 כתבה, ערכה והפיקה את סדרת הטלוויזיה, הסרטים בובי לקס "עץ השירים" בכיכובה של מיכל צפיר ואת המחזמר "מאמא מיה" בכיכובן של שירי מימון, חני נחמיאס וציפי שביט.

בשנת 2005 כתבה, ערכה והפיקה את ה-DVD "אגם הבירבורים" בכיכובה של אגם רודברג.

ב-2006 כתבה והפיקה לצד גיל ססובר את תקליטורי ה-DVD "שורום זורום" ובשנת 2007 את "אצו רצו גמדים" על פי שיריה של מרים ילן שטקליס, ובשנת 2008 את ה-DVD "איך בוחרים שם לאחותי הקטנה" על פי שיריו של אהוד מנור, ואת ה-DVD "הסבתא של אפריים" על פי שיריה של לאה גולדברג בכיכובה של רבקה מיכאלי.

בשנת 2007 ערכה את "התנ"ך לילדים - סיפורים ושירים" בעיבודו של אפריים סידון (ארגמן אף הופיעה בסרט בתפקיד שרה).

בין השנים 1997–2005 שימשה כעורכת ומפיקה ראשית באולפני מימד. בעשור השני של המאה ה-21 משמשת גם כלקטורית בקרן הקולנוע הישראלי, כמרצה וכמגשרת.

מוזיקה 

בשנת 1995 הלחינה לראשונה את השיר "בובתי" עבור הסרט "בוא אלי פרפר נחמד". 

בשנת 2003 הלחינה עם ליאורה שלזינגר את שיר הפתיחה של "עץ השירים" (ארגמן אף גם כתבה את מילות השיר). 

בשנת 2005 הלחינה עם ליאורה שלזינגר את השירים "אגם מדברת" ו"אגם מזמרת" עבור קלטת הוידאו "אגם הבירבורים". 

בשנת 2007 הלחינה עם גדי גולדמן את השיר "הדוב חולה" עבור ה-DVD "אצו רצו גמדים".

חיים אישיים
אם לשלושה. בתה יערה ארגמן מעצבת האופנה הופיעה במספר סדרות בנעוריה, ובנה הוא השחקן איתמר ארגמן.

קישורים חיצוניים

 רחל שיין ארגמן באתר האוזן השלישית

הערות שוליים

בוגרות אוניברסיטת תל אביב: החוג לתיאטרון
בוגרות תיכון קלעי (גבעתיים)
בוגרי אוניברסיטת תל אביב: החוג לתיאטרון
בוגרי תיכון קלעי (גבעתיים)
במאי טלוויזיה ישראלים
במאיות טלוויזיה ישראליות
חברות להקת חיל האוויר
חברי להקת חיל האוויר
מפיקות טלוויזיה ישראליות
מפיקות ישראליות
מפיקי טלוויזיה ישראלים
מפיקים ישראלים
שחקני תיאטרון ישראלים
שחקניות קולנוע וטלוויזיה ישראליות
שחקניות תיאטרון ישראליות
תסריטאיות ישראליות
תסריטאים ישראלים
ישראלים שנולדו ב-1955
ישראליות שנולדו ב-1955